KOMISSION ASETUS (EU) 2022/78,

annettu 19 päivänä tammikuuta 2022,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse datsometin, heksitiatsoksin, metaamin ja metyyli-isotiosyanaatin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan ja 49 artiklan 2 kohdan,

sekä katsoo seuraavaa:

(1) Datsometin, heksitiatsoksin ja metaamin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellut lausunnot (2) datsometin ja metaamin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti tarkistettua yhteistä jäämän määritelmää, joka perustuu metyyli-isotiosyanaattiin, joka on datsometin ja metaamin tärkein metaboliitti. Sen vuoksi jäämän määritelmää olisi muutettava. Elintarviketurvallisuusviranomainen suositteli jäämien enimmäismäärien alentamista greippien, appelsiinien, sitruunoiden, limettien, mandariinien, omenoiden, päärynöiden, kvittenien, mispelien, japaninmispelien/lokvattien/nisperoiden, aprikoosien, kirsikoiden, persikoiden, luumujen, syötäviksi tarkoitettujen viinirypäleiden, viinin valmistukseen tarkoitettujen viinirypäleiden, karhunvatukoiden, sinivatukoiden, vadelmien (punaiset ja keltaiset), pensasmustikoiden, karpaloiden, herukoiden (puna-, musta- ja valkoherukat), karviaisten (vihreät, punaiset ja keltaiset), ruusunmarjojen, mulperinmarjojen (mustat ja valkoiset), etelänorapihlajan hedelmien, mustaseljan marjojen, viikunoiden, syötäviksi tarkoitettujen oliivien, kumkvattien, kakien/persimonien/sharonien, kiivien (vihreät, punaiset, keltaiset), kaktusviikunoiden, avokadojen, mangojen ja granaattiomenoiden osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Kyseisiä tuotteita koskevat jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Elintarviketurvallisuusviranomainen totesi, että eräitä tietoja ei ollut saatavilla mansikoita, punajuuria, porkkanoita, mukulasellereitä/juurisellereitä, piparjuurta, maa-artisokkia, palsternakkoja, juuripersiljoita, retiisejä ja retikoita, kaurajuuria, lanttuja, nauriita, tomaatteja, paprikoita, munakoisoja, okria, kurkkuja, coctailkurkkuja (cornichon), kesäkurpitsoja, meloneja, kurpitsoja, vesimeloneja, kiinankaalia/salaattikiinankaalia/pe-tsaita, lehtikaalia, vuonankaalia, lehtisalaattia, leveälehtisiä siloendiivejä, krasseja, ituja ja versoja, krassikanankaalia, sinappikaalia/rucolaa, lehtisinappia, versoja (myös kaalilajien), pinaattia, vihannesportulakkaa, juurikkaita/ruotimangoldeja, juurista saatavia yrttiuutejuomia ja humalia koskevien jäämien enimmäismäärien osalta ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu riskiä, jäämien enimmäismäärät olisi myös kyseisten tuotteiden osalta vahvistettava asetuksen (EY) N:o 396/2005 liitteessä II elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(3) Elintarviketurvallisuusviranomainen antoi perustellun lausunnon (3) heksitiatsoksin jäämien voimassa olevista enimmäismääristä asetuksen (EY) N:o 396/2005 12 artiklan 1 kohdan mukaisesti. Se ehdotti jäämän määritelmän muuttamista. Sen vuoksi jäämän määritelmää olisi muutettava. Elintarviketurvallisuusviranomainen suositteli greippejä, appelsiineja, sitruunoita, limettejä, mandariineja, manteleita, parapähkinöitä, cashewpähkinöitä, kastanjoita, kookospähkinöitä, hasselpähkinöitä, makadamioita, pekaanipähkinöitä, pinjansiemeniä, pistaasipähkinöitä, jalopähkinöitä, omenoita, päärynöitä, kvitteneitä, mispeleitä, japaninmispeleitä/lokvatteja/nisperoita, persikoita, karhunvatukoita, sinivatukoita, vadelmia (punaiset ja keltaiset), pensasmustikoita, karpaloita, herukoita (puna-, musta- ja valkoherukat), karviaisia (vihreät, punaiset ja keltaiset), ruusunmarjoja, mulperinmarjoja (mustat ja valkoiset), etelänorapihlajan hedelmiä, mustaseljan marjoja, tomaatteja, paprikoita, munakoisoja, kurkkuja, coctailkurkkuja (cornichon), kesäkurpitsoja, meloneja, kurpitsoja, vesimeloneja, maissia ja humalia koskevien jäämien enimmäismäärien alentamista. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Kyseisiä tuotteita koskevat jäämien enimmäismäärät olisi vahvistettava elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Elintarviketurvallisuusviranomainen totesi myös, että eräitä tietoja ei ollut saatavilla aprikooseja, kirsikoita, luumuja, soijapapuja ja eläinperäisiä tuotteita koskevista jäämien enimmäismääristä ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, jäämien enimmäismäärät olisi kyseisten tuotteiden osalta vahvistettava asetuksen (EY) N:o 396/2005 liitteessä II elintarviketurvallisuusviranomaisen määrittämälle tasolle. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(4) Voimassa olevat jäämien Codex-enimmäismäärät (CXL-arvot) otettiin huomioon elintarviketurvallisuusviranomaisen perustelluissa lausunnoissa. Unionin kuluttajien kannalta turvallisia CXL-arvoja tarkasteltiin jäämien enimmäismääriä vahvistettaessa.

(5) Niiden tuotteiden osalta, joissa kyseisten kasvinsuojeluaineiden käyttö ei ole sallittua ja joiden osalta ei ole olemassa tuonnissa sallittavia enimmäismääriä tai CXL-arvoja, jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(6) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(7) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, kyseiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(8) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(9) Sen vuoksi asetusta (EY) N:o 396/2005 olisi muutettava.

(10) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäjärjestelystä, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(11) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(12) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla Asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 9 päivää elokuuta 2022.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 9 päivästä elokuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä tammikuuta 2022. Komission puolesta Puheenjohtaja Ursula VON DER LEYEN

(1) EUVL L 70, 16.3.2005, s. 1.

(2) Euroopan elintarviketurvallisuusviranomainen: Reasoned opinion on the review of the existing maximum residue levels for dazomet according to Article 12 of Regulation (EC) No 396/2005; EFSA Journal 2019;17(1):5562; ja Reasoned opinion on the review of the existing maximum residue levels for metam according to Article 12 of Regulation (EC) No 396/2005; EFSA Journal 2019;17(1):5561.

(3) Euroopan elintarviketurvallisuusviranomainen: Reasoned opinion on the review of the existing maximum residue levels for hexythiazox according to Article 12 of Regulation (EC) No 396/2005; EFSA Journal 2019;17(1):5559.